ಸೇತುವೆ ಮೇಲಿಂದ ಹೊಳೆಗೆ ಬಿದ್ದ ಜೀಪ್.. ತಪ್ಪಿದ ಅನಾಹುತ ಕೊಡಗು: ಚಾಲಕನ ನಿಯಂತ್ರಣ ತಪ್ಪಿ ಜೀಪ್ವೊಂದು ಸೇತುವೆ ಮೇಲಿಂದ ಹೊಳೆಗೆ ಬಿದ್ದ ಘಟನೆ ಕೊಡಗು ಜಿಲ್ಲೆ ಪೊನ್ನಂಪೇಟೆ ತಾಲೂಕಿನ ಹುದಿಕೇರಿ ಬಳಿ ನಡೆದಿದೆ. ಕೆ.ಬಾಡಗ ಗ್ರಾಮದ ನಿವಾಸಿ ನೆಲ್ಲಿರ ಅಯ್ಯಪ್ಪ ಕೆಲಸದ ಮೇರೆಗೆ ಪೊನ್ನಂಪೇಟೆಗೆ ಹೋಗಿ ಹಿಂದಿರುಗುವ ವೇಳೆ ಈ ಅವಘಡ ಸಂಭವಿಸಿದೆ. ಹುದಿಕೇರಿ ಸಮೀಪದ ತಾಳೆ ತೋಟದ ಬಳಿ ಬರುತ್ತಿದ್ದಂತೆ ಅಯ್ಯಪ್ಪ ಜೀಪ್ ನಿಯಂತ್ರಣ ಕಳೆದುಕೊಂಡಿದ್ರು. ಸುರಕ್ಷಿತ ಸ್ಥಳದಲ್ಲಿ ವಾಹನವನ್ನ ನಿಲ್ಲಸಲು ಪ್ರಯತ್ನಪಟ್ಟರು ಕೂಡ ಅದು ಸಾಧ್ಯವಾಗಿಲ್ಲ. ಇದಾದ ಕೆಲವೇ ಕ್ಷಣದಲ್ಲಿ ಜೀಪ್ ಸೇತುವೆಯ ಮೇಲಿಂದ ಪಲ್ಟಿ ಹೊಡೆದು ಹೊಳೆಗೆ ಮಗುಚಿ ಬಿದ್ದಿದೆ. ಅದೃಷ್ಟವಶಾತ್ ನಿನ್ನೆ ಮಧ್ಯಾಹ್ನದ ಬಳಿಕ ಜಿಲ್ಲೆಯಲ್ಲಿ ಮಳೆಯ ಪ್ರಮಾಣ ತಗ್ಗಿದರಿಂದ ಹೊಳೆಯಲ್ಲಿನ ನೀರಿನ ಮಟ್ಟದಲ್ಲಿ ಇಳಿಕೆಯಾಗಿತ್ತು. ಹೀಗಾಗಿ ಜೀಪ್ನ ಮಾಲೀಕ ಅಯ್ಯಪ್ಪ ಪ್ರಾಣಾಪಾಯದಿಂದ ಪಾರಾಗಿದ್ದಾರೆ. ಬಳಿಕ ಸ್ಥಳೀಯರ ನೆರವಿನಿಂದ ಜೀಪ್ ಅನ್ನು ಕ್ರೇನ್ ಮೂಲಕ ಹೊಳೆಯಿಂದ ಮೇಲಕ್ಕೆತ್ತಲಾಗಿದೆ.